Groenlande: vôt massîf par incressi l’autoguvier de isule
La popolazion de Groenlande e à dite di sì a di un gnûf Statût di autonomie che al slargje no pôc il nivel dal so autoguvier, che al previôt la gjestion plene des sôs risorsis economichis e che a ‘nt garantìs il dirit ae autodeterminazion, duncje, ancje cu la pussibilitât di rivâ ae indipendence de Danimarcje. Cun di fat, intal referendum che si è davuelt ai 25 di Novembar, il 75,54% dai groenlandês che a son lâts a votâ (ven a dî il 71,9% dal totâl) al à dite di sì ae riforme statutarie. Il gnûf Statût al jentrarà in vore intal Jugn dal 2009: trente agns daspò che la isule e veve otignût de Danimarcje une prime forme di autonomie. Chest procès al cjate la poie sei dal guvier che de plui part dai partîts danês. La riforme e previôt che de Danimarcje no rivin plui finanziaments pe Groenlande e che la isule e gjestissi in plene autonomie lis risorsis energjetichis, massime petroli e gâs, che e plate sot vie. La lenghe groenlandese (imparintade cu lis lenghis inuit che si fevelin intal Canada e in Alaska) e je uficiâl, dongje dal danês, bielzà dal 1979.
Font: Politiken.dk, 26/11/08; Món Divers, 26/11/08; Gara, 26/11/08
fur_Latn fur_Latn lmo_Latn